РЕШЕНИЕ НА КОМИСИЯТА
от 20 декември 2006 г.
относно държавна помощ C 5/2006 (ex № 230/2005), която Германия планира да отпусне на Rolandwerft
(нотифицирано под номер C(2006) 5854)
(само тестът на немски език е автентичен)
(текст от значение за ЕИП)
(2007/255/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-конкретно член 88, параграф 22, първа алинея от него,
като взе предвид Споразумението за Европейското икономическо пространство, и по специално член 62, параграф 1, буква а) от него,
като призова заинтересованите страни да представят становищата си, свързани с разпоредбите, цитирани по-горе, и след като взе предвид техните заключения,
като има предвид, че:
I. ПРОЦЕДУРА
(1)
С писмо от 19 октомври 2005 г., регистрирано на същата дата, Германия, в съответствие с член 88, параграф 3 от Договора за ЕО и с Рамка на държавната помощ за корабостроенето (1) (наричана по-долу „Рамката“) нотифицира своето намерение да отпусне регионална помощ на компанията Detlef Hegemann Rolandwerft GmbH & Co. KG („Rolandwerft“). Комисията пожела да получи допълнителна информация с писмо от 16 ноември 2005 г., на което Германия отговори с писмо на 23 декември 2005 г., регистрирано на същата дата. С писмо от 18 януари 2006 г., регистрирано на същата дата, Германия внесе изменения в нотифицираната помощ.
(2)
С писмо от 22 февруари 2006 г. Комисията уведоми Германия за решението си да започне необходимата процедура във връзка с отпусканата помощ според изискванията на член 88, параграф 2 от Договора за ЕО. Решението на Комисията бе публикувано в Официален вестник на Европейския съюз. Комисията прикани Германия и останалите заинтересовани страни да приложат своите мнения. С писмо от 28 юни 2006 г., регистрирано като получено на същата дата, „Verband für Schiffbau und Meerestechnik“ (Асоциацията на корабостроителната промишленост и океанските индустрии) приложи своите коментари. С писмо от 30 юни 2006 г., регистрирано на същата дата, бенефициерът също приложи свето мнение.
(3)
Мненията бяха изпратени до Германия с писмо на 17 юли 2006 г. Германия изпрати своя отговор с писмо, адресирано до Комисията на 11 август 2006 г. и регистрирано на същата дата.
(4)
Отговорът на Германия по повод започването на официална процедура на разследване бе изпратен с писмо на 6 април 2006 г. и получен на същата дата според регистрацията. Приложенията бяха представени с писмо от 11 април 2006 г., получени според регистрацията на 12 април. Комисията отправи молба за допълнителна информация на 17 август 2006 г., която бе предоставена от Германия с писмо от 14 септември 2006 г., регистрирано на 15 септември. Германия изпрати допълнителна информация с писмо от 20 ноември 2006 г., според регистрацията получено на същата дата. Състоя се среща с представители на Германия и корабостроителницата на 22 ноември 2006 г. След срещата Германия предостави допълнителна информация с писмо на 24 ноември 2006 г., получено на същия ден според регистрацията.
II. ОПИСАНИЕ
1. Бенефициер
(5)
Бенефициерът на помощта Rolandwerftе е корабостроителница, намираща се в Берн, в област Wesermarsch, Долна Саксония (Германия) - приоритетен за подпомагане регион в съответствие с член 87, параграф 3, буква в) от Договора за ЕО. Корабостроителницата се намира на брега на река Везер, която се влива в Северно море. Rolandwerft принадлежи към групата Hegemann. Предприятието е голямо и не може да бъде прието за малко или средно според Препоръката на Комисията по отношение определенията за микро-, малки и средни предприятия (2).
(6)
Rolandwerft произвежда морски плавателни съдове. Основна част от производството е строежът на фидери, тоест най-малката подкатегория на контейнеровозите. Може да се добави, че корабостроителницата строи специализирани видове кораби като ро-ро/ло-ло плавателни съдове и превозвачи на автомобили. През 1999 г., в отговор на промяна в търсенето на пазара, се започна производството на по-големи кораби, с размери до […] (3) m дължина и […] тонаж и карго капацитет до 850 TEU. За да има възможност да строи по-големи кораби, Rolandwerft трябва да изпълни инвестиционна програма за преустройство на корабостроителницата, включваща разширение на корабоподемника. Предвидено бе и разширение на кея за оборудване на кораби, но проектът трябваше да бъде отложен поради недостиг на средства. Rolandwerft същевременно работи активно в областта на кораборемонта. Кораборемонтната дейност се извършва или на суша, или на вода.
(7)
Плавателните съдове се произвеждат първо на секции в хале 3 и в по-големи модули на откритата работна площадка. Частите и модулите се отвеждат през откритата работна площадка в хале 1, където биват сглобявани в плавателни съдове. Плавателните съдове се транспортират към корабоподемника и се спускат на вода. Останалата работа по оборудването на кораба се извършва на кея, който вмества кораби с дължина до 140 м. Работи се с 50-тонен кейов кран и 8-тонен строителен кран, като и двата ползват един и същ подкранов път.
(8)
От приблизително 1990 г. Rolandwerft е в състояние да работи едновременно по оборудването на два плавателни съда (с изключение на периоди на спад в търсенето). Съществуващият кей позволява два кораба с по малка дължина да се въведат на док директно на самия кей. През 1999 г., когато Rolandwerft започна да строи по-големи кораби, кеят се оказа прекалено къс. От финансови съображения Rolandwerft не разшири веднага кея, а като временно разрешение двата кораба се въвеждаха успоредно на док на кея („паралелен док“). За всеки кораб на паралелен док Rolandwerft трябваше да наема допълнителен автокран в приблизително […] случая за […] всеки и един по-малък плаващ кран в […] случая за […] всеки.
(9)
Но оборудването и ремонтът на корабите на успореден док бяха сложни, скъпи и не носеха печалба. Като при това рискът от злополуки е по-висок.
2. Инвестиционни проекти
(10)
Целта на предоставената помощ е подпомагане на инвестициите в 5 различни дейности на корабостроителницата, а именно: хале 1 и хале 3, кей 1, автоматични заваряващи машини и изграждането на допълнителен кей. По-голямата част от инвестициите вече са направени. Молбата за държавна помощ бе подадена, преди да започнат инвестиционните дейности.
(11)
Според информацията, предоставена от Германия, инвестициите ще доведат до създаването на 35 нови работни места в Rolandwerft. Корабостроителницата е възлагала преди част от работата си на стоманопреработваща компания подизпълнител в […], която изработва секции от носовата част на корабите. Инвестициите ще позволят Rolandwerft да интегрира изработването на носовата част в своя производствен процес.
(12)
Хале 1 ще бъде удължено с 55 м. Комисията бе уведомена, че понастоящем една значителна част от корабостроителната работа се извършва извън хале 1. След завършването на инвестициите почти цялата работа ще се извършва в халето.
(13)
Хале 3 е залата, в която се изработват секциите. Съществуващата входна врата е само 17,4 м широка, докато корабите, строени от Rolandwerft, са обикновено 22,5 м широки. От което следва, че секциите трябваше да се произвеждат не в нормално положение, а обърнати настрани, за да могат да преминат през входната врата. Това също означаваше, че впоследствие частите трябваше да се завъртят на 90o с помощта на автокранове, за да се сглобят, което бе бавен и скъп процес. Като допълнение към това тесният вход ограничаваше дълбочината на частите, което принуждаваше Rolandwerft да произвежда повече части, отколкото в действителност е необходимо. За да се избегне това, необходимо бе входът да се разшири. Тази част от проекта бе изпълнена през 2004 г.
(14)
Друга част от проекта, осъществена през 2004 г., е разширението на халето в северозападна посока. В тази част на халето различните корабни части се заваряват в модули. Разширението ще позволи заваряването да се извършва вътре в халето, тоест независимо от метеорологичните условия. Подкрановият път бе удължен в новопостроената част на халето за изработване на корабни части.
(15)
Единичните части се сглобяват върху стапели, които същевременно се използват за превоз на корабни части. Германия поясни, че тъй като Rolandwerft строи по-големи кораби след инвестициите, направени през 1999 г., старата стапелна система не съответства на нуждите. Освен това преди да се заварят, корабните части следва първо внимателно да се подредят. Преди да се направят инвестициите, позиционирането на корабните части бе правено с автокран, което представлява дълъг и скъп процес. Така през 2004 г. корабостроителницата инвестира в модерни хидравлични стапели, които значително улесняват подреждането на корабните части.
(16)
Допълнителен инвестиционен проект стартира през август 2005 г. и Rolandwerft направи разширение на хале 3 в югоизточна посока, също с цел работата да се извършва вътре в самото хале.
(17)
Инвестиционният проект осигурява удължаване с 96 м на подкрановия път на съществуващия кей, който е с дължина 200 м. Преди удължаването само половината от кораба беше оборудвана с помощта на крана. За другата половина Rolandwerft трябваше да използва […] автокрана. Подкрановият път бе удължен, така че може да се работи по цялата дължина на кораба, като се използва релсов кран. Инвестицията също бе направена през 2004 г.
(18)
Друга инвестиция, направена през 2004 г., бе покупката на модерни и бързи автоматични машини за заваряване.
(19)
Инвестиционната работа за 2005 - 2006 г. включва построяването на допълнителен кей за оборудване на корабите, като по този начин съществуващият кей се удължава с около 180 м. Построяването на кея изисква, наред с останалото, и изкопна работа на брега на реката, попълване на брега и осъществяване на връзка с транспортна мрежа. Подкрановият път трябва да се удължи с допълнителни 150 м, да се закупи и инсталира допълнителен кран и да се направи връзка между тях. Работата започна през август 2005 г.
(20)
Споменатата инвестиция е резултат от решение, взето през 1999 г., за започване на строеж на по-големи кораби. По това време корабостроителницата инвестира в подобрения на корабоподемника с цел постигане на по-добра функционалност. Според бенефициера инвестициите в кея бяха отложени поради две основни причини. Първо, наличните финансови средства бяха нужни повече на Peene-Werft, която също е собственост на група Hegemann и премина през значително реструктуриране по това време. Поради спад в търсенето на пазара, който продължи няколко години, нямаше допълнителни средства за довършване на инвестициите в Rolandwerft. Второ, тъй като оборудването и ремонтът на два кораба, разположени успоредно, бе технически възможно, макар и не особено ефективно, бе причина да се отложи точно тази инвестиция.
(21)
Допълнителното предимство от подобна инвестиция е, че новият кей ще даде възможност на корабостроителницата да участва в бъдещи поръчки за корабостроене и кораборемонт на военноморски плавателни съдове. Поради рисковете, свързани с работа на два кораба в паралелен док, Rolandwerft не бе допускана да извършва корабостроителна и кораборемонтна дейност за военноморския флот на Германия. Въпреки факта, че Rolandwerft принадлежи към корабостроителниците, които теоретично могат да участват в търгове за изпълнение на подобни проекти, поради съществуващите рискове военноморският флот на Германия отказва да ѝ възлага контракти.
(22)
Общата сума на проекта възлиза на 13 милиона EUR. Тя е разпределена, както следва:
(EUR)
1
Разширение на хале 1
[…]
Хале 3
2
Удължаване в северозападна посока, удължаване на подкрановия път, разширяване на входната врата
[…]
3
Модернизация на стапелната система в хале 3
[…]
4
Удължаване в югоизточна посока на хале 3
[…]
5
Удължаване на подкрановия път на кея
[…]
6
Закупуване на автоматични машини за заваряване
[…]
Построяване на допълнителен кей и покупка на нов кран
7
Построяване на допълнителен кей
[…]
8
Закупуване на нов кран
[…]
Общо
13 000 000
3. Планирана помощ
(23)
Германия възнамерява да отпусне на Rolandwerft държавна помощ, възлизаща на 1,56 милиона EUR. Допустимите разходи се равняват на сумата на общите проектни разходи, възлизаща на 13 милиона EUR, следователно относителният дял на държавната помощ е 12 %. Помощта ще бъде отпусната в рамките на одобрена регионална схема за отпускане на помощ (4). Молбата за получаване на помощ бе подадена преди започване на инвеститорските проекти.
(24)
Помощта се отпуска от област Долна Саксония със съдействието на NBank в Хановер.
III. ПРИЧИНИ ЗА ЗАПОЧВАНЕ НА ОФИЦИАЛНА ПРОЦЕДУРА ЗА РАЗСЛЕДВАНЕ
(25)
Комисията инициира официална процедура за разследване, тъй като имаше известни съмнения дали отпусканата помощ е в съответствие с рамката на държавната помощ за корабостроенето. Тя изрази колебания по въпроса, дали инвестициите за построяване на нов работен кей могат да се приемат като инвестиции в съществуващи съоръжения.
(26)
Комисията допълнително изказа опасения, че инвестициите в Rolandwerft могат да доведат до увеличение на капацитета на корабостроителницата, което би представлявало несъответствие с Рамката и общия пазар.
IV. КОМЕНТАРИ НА ЗАИНТЕРЕСОВАНИТЕ СТРАНИ
(27)
Комисията получи становищата на бенефициера Rolandwerft и на немската Асоциация на корабостроителната промишленост и океанските индустрии.
1. Коментар на бенефициера Rolandwerft
(28)
Според бенефициера инвестиционният проект няма за доведе до увеличение на капацитета на корабостроителницата. Бенефициерът изтъква, че всяко увеличение на производителността ще доведе до увеличение на капацитета на съществуващите съоръжения. От това обаче автоматично не следва, че общият капацитет на корабостроителницата също ще бъде увеличен. В случая на Rolandwerft инвестициите действително ще доведат до увеличение на продуктивността, но не и в капацитета на корабостроителницата като цяло. Всъщност увеличението на производителността ще бъде компенсирано от повишен обем вътрешни производствени дейности, които досега са били предоставени на подизпълнители. Обемът на производство, измерен в компенсирани бруто тона (КБТ), следователно няма да нарасне.
(29)
Бенефициерът приложи преглед на плавателните съдове, построени през последните години, и книгата за поръчки на корабостроителницата. През 2004 г. Rolandwerft построи […] кораба с общо приблизително […] БРТ. През 2006 г. се планира построяването на […] кораба с капацитет […] БРТ. Предвижда се годишна продукция от […] БРТ за 2007 и 2008 г.
(30)
Бенефициерът разяснява, че в миналото корабостроителницата понякога е купувала цели части на корпуса от трети страни. Обаче производственият капацитет на Rolandwerft не може да нарасне дори чрез закупуване на корпуси и части от други страни, тъй като оборудването на всеки плавателен съд изисква определено време, а съществуващите съоръжения не позволяват ефективно оборудване на по-голям брой кораби. Например беше възможно да се строи само един кораб по едно и също време във всяко от съществуващите халета. Сглобяването на един кораб в хале 1 отнема около […] седмици.
(31)
Бенефициерът предостави информация относно продукцията на корабостроителницата. Тя доказва, че корабостроителницата работи с пълен капацитет и няма възможност да произвежда повече плавателни съдове след привършването на инвестиционния проект. Съоръженията в корабостроителницата ограничават общия капацитет до приблизително […] - […] БРТ, които можеха да се достигнат и преди прилагането на инвестиционния проект, при положение че част от работата се предоставяше на подизпълнители.
(32)
Бенефициерът пояснява, че инвестиционният проект ще позволи на корабостроителницата да участва в поръчки за конструиране, ремонт и преустройване на кораби от немския военноморски флот. Това досега не е било възможно, тъй като работата се е извършвала на паралелен док. Вследствие на това продукцията в БРТ ще спадне от настоящите си нива, тъй като военноморските плавателни съдове не се считат за търговски. Бенефициерът достига до извода, че даже и Комисията да не споделя мнението на Германия, Рамката не ограничава инвестиционна помощ за проекти, водещи до увеличение на капацитета, в случая с оценката на Rolandwerft този въпрос не е съществен, тъй като капацитетът няма да се увеличи.
(33)
Бенефициерът също твърди, че инвестициите се отнасят само за съществуващи съоръжения. По-конкретно инвестицията в удължаване на кея с цел оборудване на два кораба директно от кея не представлява по същество ново съоръжение. Корабостроителницата понастоящем има два работни дока, които са успоредни. Бенефициерът подчертава, че използването на паралелни докове създава повишен риск и от това съображение военноморският флот отказва да възлага проекти на Rolandwerft. Планираните инвестиционни мерки представляват модификация на съществуващия кей с цел увеличаване на неговата продуктивност. Бенефициерът прилага данни колко седмици в годината паралелният док е бил и колко предстои да бъде използван.
(34)
Бенефициерът също така обяснява, че удължаването на подкрановия път и инсталирането на кран, свързан с удължението на кея, ще замени неефикасните и скъпоструващи авто- и плаващи кранове, които понастоящем биха се използвали при оборудване на съдове в паралелен док. Оборудването на втори кораб директно от кея след привършването на инвестиционния проект ще доведе до намаляване на разходите и увеличаване на производителността.
2. Коментар от немската Асоциация на корабостроителната промишленост и океанските индустрии
(35)
Немската Асоциация на корабостроителната промишленост и океанските индустрии (Асоциацията) взе становище, че загрижеността на Комисията по повод възможно увеличение на капацитета не може да се обосновава на Рамката или от настоящето положение на пазара и че планираната помощ не би нарушила баланса в конкуренцията.
(36)
Асоциацията твърди, че позицията на политиката на ЕО относно държавната помощ, отпускана на корабостроенето, се е променила с годините. Рамката не съдържа разпоредби, които забраняват отпускането на инвестиционна помощ, насочена към увеличаване на капацитета. Асоциацията приема, че подобни разпоредби не се считат вече за целесъобразни. Тя също подчертава, че специфични за сектора правила, съдържащи се в Рамката, са били отменени, доколкото е възможно. Проблемът с капацитета се споменава само при отпускане на помощ за закриване на предприятие. Общите правила за отпускане на държавна помощ покриват останали видове помощ, като помощ за реструктуриране.
(37)
Асоциацията също така твърди, че рестриктивна интерпретация на правилата би била в противоречие с инициативата LeaderSHIP 2015, която е една от мерките за прилагане на Лисабонската стратегия. Конкурентността и производителността на европейската икономика трябва да се повишат чрез инвестиции в научни изследвания, развитие и иновации, което е свързано с вложения в модерни съоръжения. В случай че държавната помощ за инвестиции изключва увеличение на капацитета, това означава противоречие с целите на LeaderSHIP2015, и по-конкретно със запазването и заздравяването на позиции в определени области на пазара. Една от тези области е производството на малки и средни по големина контейнеровози, където Европа има изключително добри позиции наред с Корея и Китай.
(38)
Асоциацията защитава становището, че планираните инвестиции не нарушават баланса в конкуренцията. Не може да се говори за прекалено голям капацитет, тъй като световният пазар на корабостроенето усилено се развива. Търсенето е стабилно, въпреки че се очаква малко намаление през 2008 - 2009 г. Със стабилния ръст на световната търговия расте и обемът на морския транспорт. Това се отнася най-вече до транспорта на индустриални продукти с контейнеровози. Следователно се увеличава търсенето на по-големи плавателни съдове от 5 000 TEU до 8 000 TEU, които не могат да влязат в малки пристанища. Това, от своя страна, води до усилено търсене на по-малки фидери за последващо разпределение на товарите. Rolandwerft има възможност да строи кораби до 900 TEU.
(39)
Според Асоциацията фидерите представляват важна част от портфейла на немските корабостроителници. Обаче основни конкуренти се явяват китайските корабостроителници, които определено водят на пазара с 42,5 % от световните поръчки, следвани от Германия - 26,8 %.
(40)
Отново според Асоциацията съществуват малък брой европейски конкуренти за кораби до 900 TEU. Те се намират основно в Германия и Холандия. Асоциацията смята, че този дял от отрасъла има голям потенциал за растеж. Тъй като китайските корабостроителници предлагат своите плавателни съдове на ниски цени, немските и европейските корабостроителници биха запазили своите позиции на пазара, в случай че гарантират високо качество и стабилен ръст на производителността.
(41)
Асоциацията същевременно изтъква, че Китай и Виетнам ще продължат да увеличават корабостроителния си капацитет и съответно дела си на световния пазар. Това показва, че конкуренцията в корабостроенето е световна, а не ограничена в Европа.
V. СТАНОВИЩЕ НА ГЕРМАНИЯ
(42)
В своите коментари относно започването на официална разследваща процедура Германия изтъква, че параграф 26 от Рамката не съдържа разпоредби, отнасящи се до капацитета. По конкретно споменатият параграф не постановява, че е недопустимо отпускане на инвестиционна помощ за проекти, които увеличават капацитета въз основа на нараснала производителност. Германия също така набляга на факта, че нарастването на продуктивността в отрасъл корабостроене е една от водещите цели на Общността в този сектор. Споменава се, че инициативата LeaderSHIP2015 е насочена към повишаване на конкурентоспособността на европейските корабостроителници и намаляване на отрицателните последствия, пред които е изправено корабостроенето в Европа след субсидирането на корабостроенето в Азия. Според Германия тази цел може да бъде достигната само чрез повишаване на производителността.
(43)
Германия също смята, че не може да се заключи от параграф 3 от Рамката, че въздействието на един инвестиционен проект върху капацитета трябва да се взима предвид при оценката на съответствие с общия пазар. Същевременно отрасъл корабостроене вече не се определя от факторите, посочени в параграф 3 от Рамката - най-вече стабилни заявки, високи цени и недостатъчен капацитет.
(44)
В допълнение Германия изтъква, че пазарният дял на европейската корабостроителна индустрия се е намалил през последните няколко десетилетия и Япония, Корея и Китай са увеличили дела си на пазара с помощта на държавни субсидии. Подобни субсидии се споменават в параграф 3, буква в) от Рамката като един фактор, който трябва да бъде взет предвид. Европейските корабостроителници следователно са положили всички възможни усилия, за да увеличат производителността си.
(45)
Според Германия всяко увеличение на производителността автоматично довежда до увеличение на обема на продукцията. Следователно увеличение на производителността, както е дефинирано за целите на Рамката, не може да означава, че същото количество се произвежда с по-малко вложения. Германия подчертава, че целта на регионалната помощ е да допринесе за регионалното развитие и създаването на работни места. Затова нарасналата продуктивност не бива да води до съкращаване на работни места.
(46)
Що се отнася до положението на пазара, Германия отбелязва увеличение размера на превозваните товари, като се откроява тенденция за търсене на по-големи контейнеровози. Вече се произвеждат кораби с капацитет 5 000 TEU и последните прогнози сочат интерес към плавателни съдове с капацитет 8 000 TEU. Тъй като подобни по-големи плавателни съдове могат да влязат само в определени пристанища, ще бъдат нужни по-малки плавателни съдове за последващо разпределение на товара. Вследствие на което ще има силно търсене на фидери от 850 TEU като тези, които се строят от Rolandwerft.
(47)
Едновременно с това Германия осигурява допълнителни подробности от инвестициите и предоставя снимки, които илюстрират предприетите мерки и настоящето положение в корабостроителницата.
(48)
Разширението на хале 1 ще позволи на корабостроителницата да строи кораб изцяло вътре в халето, което сега е невъзможно. Покриването на съществуващите работни зони ще допринесе за увеличаване на продуктивността и ефективността.
(49)
Германия обяснява, че понастоящем кораб на док на кей 1 заема само две трети от кея. Южната, неизползвана част на кея ще бъде удължена. Това не представлява строеж на ново съоръжение и не е в противоречие с Рамката. След удължаването на кея на него ще бъде инсталиран кран, който ще замести съществуващия автокран.
(50)
Германия подчертава, че паралелният док е бил използван на […] година през периода 2003-2005 г. (включително доставки). Подчертава се, че паралелният док ще бъде преместен на новия кей. Новият кей ще бъде използван приблизително за същия период от време на година, както паралелния док през последните години. Германия същевременно пояснява, че оборудването на кораб на втори док е свързан с увеличен риск, тъй като необходимият за работа плаващ кран трябва да бъде позициониран в средата на река Везер. По този начин в бъдеще ще се избегне работа на втори док на кей 1.
(51)
Според Германия удължаването на работния кей с цел два кораба едновременно да бъдат оборудвани на кея, не представлява построяване на ново съоръжение. Извършено е незначително удължаване на съществуващия кей. Дори и преди инвестициите, кеят е с дължина по-голяма от един кораб фидер, така че корабостроителницата би могла едновременно да оборудва два по-малки кораба.
(52)
Германия изразява мнение, че Rolandwerft разполага с две места за работа, въпреки че едното е на „втори ред“. Тъй като вторият кораб не може да бъде достигнат от крана, намиращ се на кея, трябва да се използват автокранове и плаващи кранове. Директната работа от кея след удължаването му ще направи труда много по ефективен. Германия същевременно подчертава, че немският флот отказва да възложи на Rolandwerft контракти, тъй като оборудва кораби на втори ред.
(53)
Германия твърди, че преместването на втория док към удължението на съществуващия кей не може да се категоризира като построяване на ново съоръжение, а представлява мярка за увеличаване продуктивността на двата дока, като те се позиционират един след друг, вместо паралелно. Новият кран, който ще бъде инсталиран на новия кей, ще замени автокрановете и плаващите кранове, които се използват в момента. Използването на новия кран ще увеличи производителността.
(54)
Германия подчертава, че мярката е необходима, тъй като оборудването на кораб на втори ред е бавно и икономически неефективно. Още повече предприетата мярка ще даде възможност на Rolandwerft да участва в поръчки за кораборемонт и преустройство на кораби на немския флот.
(55)
Също така Германия пояснява, че първоначално Rolandwerft е произвеждал малки фидери, които са могли да стоят по два едновременно на док на кея. Обаче търсенето на пазара се насочи към по-големи и по-дълги фидери и два подобни кораба не могат да се вместят на док едновременно. Следователно, за да оборудва или ремонтира втори кораб, корабостроителницата започва да го въвежда на паралелен док на кея. Поради това удължението на кея е просто адаптиране на съоръженията, с цел да се отговори на нуждите на плавателни съдове с по-голяма дължина.
(56)
Германия пояснява, че в миналото Rolandwerft е работила понякога съвместно с Peene-Werft и е оборудвала корпуси, произведени от този завод. Напоследък, обаче, продукцията се състои от кораби изцяло произведени в корабостроителницата. Що се отнася до кораборемонта, Германия подчертава, че тази дейност не може да бъде увеличена, ако се поддържа същото ниво на строеж на нови кораби. Част от ремонтната дейност се извършва на суша и изисква работа на външна работна площадка, която се използва при строеж на нови кораби.
(57)
Германия допълни обясненията си, че новият кран, освен че ще бъде използван на новия кей, ще позволи оптимизация на подемния процес на съществуващия кей, като увеличи максималния подемен капацитет.
(58)
Германия заявява, че Асоциацията е съгласна с направената оценка. Счита, че мнението на Асоциацията е важно, тъй като тя представлява политическите и икономически интереси на немската морска индустрия, немските корабостроителници и техните доставчици. Още повече, Асоциацията, като представител на групи с различни интереси, притежава актуална информация за пазара. След като тя прави извод, че планираната помощ за Rolandwerft няма да накърни интересите на корабостроителната индустрия в Германия, то Комисията би следвало да вземе това предвид. Германия също отбелязва, че Комисията не е получила никакво отрицателно становище по отношение на помощта.
(59)
По отношение становището на самия бенефициер, Германия подчертава, че позицията на Rolandwerft е, че инвестиционният проект няма да доведе до увеличаване на капацитета. Германия повтаря своето мнение, че този въпрос няма отношение към оценката за съответствие на помощта.
VI. ОЦЕНКА
1. Наличие на държавна помощ по смисъла на член 87, параграф 1 от Договора за ЕО
(60)
Според член 87 от Договора за ЕО всяка помощ в каквато и да е форма, отпусната от държава членка или нейни органи, която нарушава или застрашава баланса на конкуренцията чрез подпомагане на определени начинания или производство на определени продукти, е, доколкото това засяга търговията между държавите членки, несъвместима с общия пазар. В съответствие с установения законов ред на Съда и Първоинстанционния съд на Европейските общности критерият за нарушаване на търговския баланс е налице, в случай че фирмата получател извършва икономическа дейност, която включва търговия между държавите членки.
(61)
Помощта се отпуска от област Долна Саксония, тоест от държавата. На Rolandwerft се предоставя преимущество, което компанията не би получила на пазара. Rolandwerft изработва морски плавателни съдове. Тъй като те представляват предмет на търговия, предприетата мярка може да наруши баланса и да повлияе на търговията между държавите членки. Вследствие на което отпусканата помощ представлява държавна помощ в съответствие със значението на член 87, параграф 1 от Договора за ЕО и съответно следва да бъде оценена.
2. Изключения съгласно член 87, параграфи 2 и 3 от Договора за ЕО
(62)
Член 87, параграфи 2 и 3 от Договора определят изключения от общата забрана за отпускане на държавна помощ, установена в член 87, параграф 1.
(63)
Комисията изготви Рамката, за да оценява помощта, отпускана на корабостроенето. В тази рамка са залегнали специфични правила, които се прилагат за помощ, която се отпуска на сектор, който поради специфичността си изисква специално внимание. Според Рамката „корабостроене“ означава строеж в Общността на самоходни морски търговски плавателни съдове, „кораборемонт“ означава строеж, ремонт и възстановяване на такива съдове в Общността. Дейността на Rolandwerft се вмества в тези две дефиниции, така че помощта, отпускана на Rolandwerft, следва да бъде оценена в светлината на Рамката. Rolandwerft не строи риболовни кораби на Общността. Според ръководните правила за преглед на държавната помощ, отпусната на развъдници на риба и аквакултури (5) не би следвало да се отпуска помощ на корабостроителниците за строежа на риболовните кораби на Общността.
(64)
Точка 26 от Рамката установява, че „регионалната помощ за корабостроенето, кораборемонта или преустройването може да се счита съвместимо с общия пазар само ако помощта се отпуска за инвестиции в модернизация и подобрения на съществуващи съоръжения; не е свързана с финансово реструктуриране на съответната корабостроителница и е предназначена за подобряване производителността на съществуващите съоръжения“.
(65)
Относителният дял на помощта не следва да надхвърля 12,5 % или определената горна граница за регионална помощ според член 87, параграф 3, буква в) от Договора за ЕО, като се приема по-ниската стойност. В настоящия случай се прилага горна граница от 12,5 %. Същевременно, помощта трябва да бъде ограничена до целесъобразни разходи, според определенията на приложимите правила за национална регионална помощ. (6)
(66)
Споменатите инвестиционни мерки са предназначени да рационализират производствения процес в Rolandwerft чрез въвеждане на подобрения в съоръженията и чрез покриване на работната площадка извън сградите. Следователно може да се смята, че те представляват инвестиции в модернизация или подобрения на съществуващата база.
(67)
Част от проекта засяга разширението на хале 1 и на хале 3 в северозападна и в североизточна посока. Комисията счита, че тези разширения засягат съществуващи съоръжения. Проектът по същество не предвижда построяване на допълнително хале. Разширението има за цел да осигури покрив за работните дейности, извършвани на открито.
(68)
Останалите инвестиции в хале 3, предназначени да удължат подкрановия път, да разширят входната врата и модернизират стапелната система също представляват инвестиции в съществуващи съоръжения. Същевременно, Комисията приема, че удължаването на подкрановия път на кей 1, инвестициите за модернизация на машините за заваряване също представляват инвестиции в съществуващи съоръжения. Това становище вече бе изказано в решението за започване на официална процедура за разследване.
(69)
Комисията приема, че инвестициите имат за цел подобряване на продуктивността на съществуващите съоръжения. Разширението на халетата ще подобри производителността, тъй като работата ще се извършва независимо от метеорологичните условия. Разширението на входната врата на хале 3 ще доведе до значително намаление на разходите, тъй като ще отпадне нуждата корабните части да се завъртат на 90o и ще има възможност да се строи на по дълги секции. Същото се отнася до: i) удължаването на подкрановия път в хале 3 на кей 1, с което отпада нуждата от […] автокранове, ii) придобиването на нова хидравлична стапелна система, в резултат на която ще отпадне ръчното позициониране на корабните части с помощта на автокранове, и iii) закупуването на автоматични машини за заваряване, които ще намалят времето и разходите, свързани с ръчното заваряване.
(70)
Въпреки че ще има влияние върху производителността, въздействието върху капацитета ще бъде ограничен, тъй като не се монтират нови съоръжения в корабостроителницата и всяко увеличение на капацитета по същество представлява следствие от увеличената производителност на съществуващите съоръжения. Още повече, бенефициерът изтъкна, че нарастването на производителността няма да доведе до увеличение на капацитета на корабостроителницата, измерен в БРТ, тъй като в завода ще се извършват дейности, които преди са били предоставяни на подизпълнители. Вследствие на което Комисията счита, че няма да има непропорционално увеличение на капацитета.
(71)
Така Комисията достига до извода, че мерките от 1 до 6 в таблицата на параграф 22 могат да се считат за инвестиции в модернизация и подобрения на съществуващата корабостроителница с цел подобряване на производителността на съществуващи съоръжения. Съответно разходите, възлизащи на 8 360 000 EUR, могат да се считат за целесъобразни.
(72)
Мерки 7 и 8 в таблицата на параграф 22 включват построяване на допълнителен кей и закупуване на нов кран. Комисията счита, че поради две причини споменатите инвестиции могат да се приемат като подобрения и модернизация на Rolandwerft. Първо, преди инвестициите, Rolandwerft бе в състояние да оборудва и ремонтира два кораба едновременно-единия директно на кея, а другия на паралелен док. Този процес е неефективен и скъп. Инвестициите ще дадат възможност на Rolandwerft да въведе на док директно на кея двата кораба и това ще подобри работата по оборудването им. Второ, инвестициите представляват последна фаза от серия инвестиции, започнали през 1999 г., с цел да даде възможност на корабостроителницата да строи по-големи кораби. Корабостроителницата е адаптирала своето производство, тъй като търсенето се е пренасочило от по-малки фидъри към по-големи, които понастоящем се строят от Rolandwerft. Комисията смята, че адаптирането на производството към търсенето на пазара може да се определи като модернизация.
(73)
Инвестициите също така имат за цел да подобрят производителността на съществуващите съоръжения. Работата на съществуващия кей ще бъде по ефективна, тъй като корабите няма да се въвеждат паралелно на док и няма необходимост да се достига през единия кораб до другия. Следователно, въпреки допускането, че новият кей не представлява само преместване на съществуващо съоръжения, Комисията счита, че построяването на нов кей за оборудване на кораби ще доведе до увеличаване на производителността на съществуващия кей.
(74)
Може да се добави, че вторият кран, който трябва да се инсталира на удължения кей, също ще доведе до увеличаване на производителността на основния кей. Съчетаният подемен капацитет на двата крана сега възлиза на 85 тона, сравнени с предишната цифра от 50 тона, и позволява повдигане на товари, за които преди са били наемани плаващи кранове. След инвестицията плаващ кран ще бъде необходим само за монтиране двигателя на кораба. Всички останали подемни дейности могат да се извършват с два крана на удължения кей. Второ, съществуващият кран ще бъде често използван за дейности на малката работна площадка, находяща се зад кея. След инвестицията вторият кран ще бъде използван в случаите, когато другият е нужен за работа на открито. По този начин работата няма да се прекъсва.
(75)
Комисията, следователно, установява, че целта на инвестицията е да се подобри производителността на съществуващите съоръжения в корабостроителницата.
(76)
Същевременно Комисията установява, че инвестицията няма да доведе до нежелано увеличение на капацитета.
(77)
Комисията на първо място посочва, че Rolandwerft оборудва два кораба едновременно повече от 15 години. Оборудването на втори ред бе прието като временно решение, докато се направи необходимата инвестиция в кея. Според информацията, приложена от Германия, инвестицията се отлага толкова време поради специфичното състояние на пазара и състоянието на корабостроителницата. Групата Hegemann, като собственик на завода, реши да инвестира приоритетно наличните си фондове в Peene-Werft. След привършването на реструктуриращия проект на Peene-Werft през 2005 г. и вследствие промяна в пазара, група Hegemann бе в състояние да финализира проекта си за модернизация на Rolandwerft. Като се вземе предвид факта, че корабостроителницата е оборудвала по два кораба едновременно повече от 15 години (с прекъсвания по време на слабо търсене), Комисията не вижда причина да направи заключение, че преди инвестицията Rolandwerft има капацитет да оборудва само един кораб.
(78)
От техническа гледна точка Rolandwerft няма да бъде в състояние да увеличи корабостроителната и кораборемонтната си дейност поради съществуващи обективни ограничения на дейността на предходен етап-по точно в халетата и външната откритата работна площадка. И двете дейности в момента са достигнали границата на възможностите си и поради това не позволяват потенциално увеличение на продукцията. По отношение на кораборемонтната дейност Германия поясни, че около 50 % от всяка кораборемонтна дейност трябва да се извършва на суша, тоест на външната работна площадка, но тя е заета с дейности по строежа на нови кораби. Допълнителна ремонтна дейност следователно е възможна само вместо, а не като допълнение към производството на нови кораби. Същите аргументи са валидни за преустройване на кораби. Тъй като инвестициите не засягат съществуващите производствени ограничения, капацитетът за строеж и ремонт/преустройване не може да се увеличи. Още повече, тези специфични ограничения не могат лесно да бъдат отстранени, тъй като за целта е нужно дублиране на целия производствен процес.
(79)
Комисията също направи проучване, дали новият кей ще увеличи капацитета на завода да оборудва корпуси, предоставени за изработка на подизпълнители. Но в този случай корпусните части представляват ограничението. Докато новите кораби, които се строят от Rolandwerft, предварително се оборудват в халетата на завода, то не е такъв случаят с корпусите, изработени от подизпълнители, и те изискват значително повече работа.. За да се осъществи подобна дейност техниката, която обикновено се използва в халетата за ново производство, трябва да се изведе на кея. В случай че халетата и техните съоръжения се използват напълно, техниката не може едновременно да се използва за оборудване на корпуси. В резултат на което Rolandwerft не може да разширява дейността си по оборудване на корпуси, построени другаде, като същевременно поддържа високо ниво на корабостроене и кораборемонт.
(80)
Германия също така обясни, че понастоящем оборудването на корпуси нито се прави, нито е планирано да се извършва. По време на голямо търсене подобна дейност е малко вероятна, тъй като книгата за поръчки на потенциални снабдители на корпуси е запълнена с години напред и Rolandwerft не би бил в състояние да се снабди с корпуси с необходимото високо качество от пазара. Това произтича и от действителната дейност на Rolandwerft през последните години, която не включва оборудване на изработени от други корпуси, въпреки че теоретично е могло това да се върши на паралелен док. Германия отбелязва, че при спад в търсенето, когато корпусите са достъпни на пазара, тъй като заводите имат свободен капацитет, вероятно и книгата за поръчки на Rolandwerft също ще бъде незапълнена. В такъв случай Rolandwerft, за да реализира печалба, би използвал своя капацитет да изработва свои корпуси, вместо да оборудва построени от други. Дори и да оборудва други корпуси, това би се извършвало на мястото на, а не в допълнение към изработването на нови.
(81)
Комисията отбелязва, че, хипотетично, дори и да се отбележи слабо увеличение на капацитета за оборудване на готови корпуси, това увеличение може да се счита за минимално, като се вземат предвид техническите причини, изброени по-горе. Тъй като постигнатото увеличение на продуктивността, основно под формата на намалени разходи за наемане на кранове ще бъде значително, маргинално увеличение на капацитета, произтичащ от оборудването на единични корпуси, не може да се счита за непропорционално.
(82)
Комисията също отбелязва, че в подкрепа на твърдението си, че не търси увеличение на капацитета, Rolandwerft е предложил да отложи използването на новия кей за период от 5 години. Този ангажимент, представен от Германия, означава, че заводът ограничава своята дейност на новия кей за строеж, оборудване на готови корпуси, кораборемонт и преустройване на […] на година за период от 5 години след осъществяването на инвестицията в новия кей. Използването на новия кей само за […] отговаря на плановете на завода за следващите няколко години, както са представени на Комисията. Rolandwerft също поема ангажимент да не строи на втори ред през този период. Комисията отбелязва, че поетите задължения не могат да се приемат като доказателство, че инвестициите няма да увеличат капацитета, но ги приветства като потвърждение на факта, че техническите, практически и икономически причини, представени от бенефициера, са добре обосновани и че целта на инвестицията не е увеличаване на капацитета, а подобряване на продуктивността.
(83)
Комисията следователно взе становище, че инвестициите в новия кей и закупуването на нов кран представляват подобрения и модернизация на съществуващата корабостроителница с цел повишаване производителността на съществуващата техника. Те няма да доведат до непропорционално увеличение на капацитета. Вследствие на което, Комисията намира, че построяването на новия кей и закупуването на нов кран отговарят на условията за отпускане на регионална помощ за инвестиции, установени в Рамката. Инвестицията възлиза на 4 640 000 EUR и отговаря на изискванията за регионална помощ.
VII. ИЗВОД
(84)
Комисията заключи, че планираната регионална помощ за Rolandwerft, възлизаща на 12 % от 13 000 000, тоест 1 560 000 EUR, отговаря на условията за регионална помощ, установени в Рамката. Планираната помощ следователно отговаря на изискванията и се счита за съвместима с условията на общия пазар,
ПРИЕ НАСТОЯЩЕТО РЕШЕНИЕ:
Член 1
Държавната помощ, която Германия планира да отпусне на Rolandwerft, възлизаща на 12 % от 13 000 000 EUR, тоест 1 560 000 EUR, е съвместима с общия пазар в съответствие с член 87, параграф 3, буква в) от Договора за ЕО.
Член 2
Адресат на настоящото решение е Федерална република Германия.
Изготвен в Брюксел на 20 декември 2006 година.